รองนายกรัฐมนตรี นำหน่วยงานภาครัฐ ภาคเอกชน ประชาชนจิตอาสาเราทำความดีด้วยหัวใจและประชาชน ร่วมกันพัฒนาปรับปรุงภูมิทัศน์สถานีรถไฟหัวลําโพง
รองนายกรัฐมนตรี นำหน่วยงานภาครัฐ ภาคเอกชน ประชาชนจิตอาสาเราทำความดีด้วยหัวใจและประชาชน ร่วมกันพัฒนาปรับปรุงภูมิทัศน์สถานีรถไฟหัวลําโพงนายวิษณุ เครืองาม รองนายกรัฐมนตรี เป็นประธานในพิธีเปิดกิจกรรมโครงการเราทำความดีด้วยหัวใจ พัฒนาปรับปรุงภูมิทัศน์สถานีรถไฟหัวลําโพง เพื่อถวายเป็นพระราชกุศลและน้อมรำลึกเนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว หรือวันปิยมหาราช พร้อมด้วยหน่วยงานภาครัฐ ภาคเอกชน ประชาชนจิตอาสาเราทำความดีด้วยหัวใจและประชาชนในพื้นที่ รวม 600 คนที่พร้อมใจสวมใส่เสื้อสีเหลืองและสีชมพู ร่วมพัฒนาทำความสะอาดสถานีรถไฟและบริเวณโดยรอบ รองนายกรัฐมนตรี กล่าวว่า เพื่อน้อมรำลึกในพระมหากรุณาธิคุณที่มีต่อปวงชนชาวไทยอย่างยิ่ง ที่ทรงบำเพ็ญพระราชกรณียกิจนานัปการเพื่อประโยชน์ของประเทศมาโดยตลอดรัชสมัย โดยเฉพาะการนำนวัตกรรมใหม่ๆ เข้ามาปรับใช้ในการพัฒนาประเทศทุกด้าน ทำให้เกิดความทันสมัยและทรงมีสายพระเนตรอันกว้างไกล เล็งเห็นความสำคัญระบบการขนส่งทางราง ซึ่งจะมีประโยชน์อย่างยิ่งต่อการขนส่งภายในประเทศในอนาคต จึงมีพระราชดำริให้สร้างทางรถไฟขึ้นเป็นครั้งแรกในประเทศไทย ก่อให้เกิดความเจริญก้าวหน้าต่อกิจการรถไฟและประโยชน์ต่อประชาชนจนถึงทุกวันนี้สำหรับกิจกรรมครั้งนี้ จิตอาสาต่างๆ ร่วมกันพัฒนา แบ่งเป็นพัฒนาล้างทำความสะอาดและทาสีรั้วบริเวณหน้าสถานีรถไฟหัวลำโพง พัฒนาทำความสะอาดบริเวณโดยรอบสถานีและพัฒนาทำความสะอาดบริเวณอนุสรณ์ปฐมฤกษ์ รถไฟหลวงและตู้รถไฟ นอกจากนี้ ทางศูนย์อำนวยการใหญ่ หรือ ศอญ. ยังร่วมจัดตั้งโรงครัวพระราชทาน เพื่อบริการอาหารให้กับจิตอาสาที่ร่วมกิจกรรมพัฒนาปรับปรุงภูมิทัศน์สถานีรถไฟหัวลำโพง